ઉપરોક્ત કાર્યક્રમના ભાગરૂપે મુખ્ય ‘અર્પણ વિધિ સમારંભ’નું પણ આયોજન કરવામાં આવ્યું હતું જેની શરૂઆત પ્રજ્ઞાચક્ષુ વિદ્યાર્થીનિ જ્યોતિષા પરમારનાં સુમધુર કંઠમાં પ્રાર્થના દ્વારા કરવામાં આવી હતી. આ પ્રસંગે ‘ધ્વનિમુદ્રણ કેન્દ્ર અને ઇલેક્ટ્રિકલ ઓવન’ની અર્પણવિધિ સંસ્થાના સંચાલક શ્રી લાભુભાઈ સોનાણીએ કરાવી હતી. તેઓએ આ સાથે ધ્વનિમુદ્રણ કેન્દ્રમાં કરવામાં આવનાર વિવિધ પ્રવૃત્તિઓ જેવી કે પ્રજ્ઞાચક્ષુ વિદ્યાર્થીઓ આ કેન્દ્રનો લાભ કઈ રીતે મેળવશે, પ્રજ્ઞાચક્ષુ વ્યક્તિઓને લાભદાયી બને તે માટે ભવિષ્યમાં એન્ડ્રોઈડ એપ્લીકેશન પણ લોન્ચ કરવામાં આવશે તેવી માહિતી તેમને પોતાના વક્તવ્યમાં આપી હતી. સંસ્થાના ટ્રસ્ટીશ્રી તેમજ નિષ્ઠા હૉમ સાયન્સ સેન્ટરના સંચાલિકા શ્રી નીલાબેન સોનાણીએ આ પ્રસંગે પ્રજ્ઞાચક્ષુ દીકરીઓને હૉમ સાયન્સની ટ્રેનિંગ કઈ રીતે આપવામાં આવે છે, તેઓની ક્ષમતાને વિકસાવવા કેવા પ્રયત્નો કરવામાં આવે છે તેવી રસપ્રદ અને સામાન્ય ગૃહિણીઓ માટે અતિમહત્વની માહિતીઓથી મહેમાનો અને ઉપસ્થિત સહુકોઈને અવગત કરાવ્યા હતા. અત્રે એ ઉલ્લેખનીય બાબત છે કે ગત માસ સુરેન્દ્રનગર ખાતે યોજાયેલ રાજ્યસ્તરની સ્પર્ધા સ્વ. વિનોદાબેન કે. શાહ અખિલ ગુજરાત અંધ મહિલા વાનગી સ્પર્ધા-૨૦૧૮ માં સંસ્થાની ટીમે પ્રથમ સ્થાન મેળવ્યું હતું. જેની ટ્રોફી હૉમ સાયન્સ સેન્ટરનાં સંચાલિકા શ્રી નીલાબેન સોનાણીને દાતા પરિવાર વતી શ્રી રક્ષાબેન મહેતાએ અર્પણ કરી આ સિદ્ધિને બિરદાવી હતી.